Revisjon av medisinstudiet ved Universitetet i Tromsø
Arbeidet med revisjonen startet høsten 2006. En arbeidsgruppe har fått i oppdrag å beskrive grunnleggende prinsipper og viktige rammevilkår for det framtidige medisinstudiet, og 27. februar skal gruppas rapport presenteres. Arbeidsgruppa ledes av dekan Toralf Hasvold og prodekan for undervisning Nils-Erik Huseby, og består ellers av representanter fra instituttene og studentrepresentanter. Her er noen hovedpunkter fra rapporten:

● Karakterer skal fortsatt være grunnlag for opptak til medisinstudiet, men arbeidsgruppa lanserer ideen om en skjønnsmessig vurdering av 20 % av søkerne gjennom intervju eller andre metoder. Dagens kvoteordninger foreslås beholdt. Arbeidsgruppa ønsker å beholde bruk av karakterene bestått/ikke bestått.

● Den kliniske undervisningen kan bli bedre ved å gjennomføre denne med grupper på maks seks studenter. En deling av kull, eventuelt en alternativ organisering av undervisningen, må vurderes. Økt bruk av sykehuset i Bodø kan være et alternativ til delt studentkull.

● Legerollen er i endring som følge av endringer i samfunnet og i helsetjenesten og utvikling innen medisinsk kunnskap og teknologi. Dette gir nye utfordringer for framtidas leger. En stadig eldre befolkning, økt bruk av medisiner og stadig lavere terskel for å oppsøke lege stiller leger overfor økte forventninger fra pasientene og økte krav til faglig oppdatering.
● Følgende grunnprinsipper foreslås vektlagt for faglig innhold og undervisningsmetoder: 

- Et flerdimensjonalt perspektiv på helse og sykdom må ligge til grunn for alle deler av medisinstudiet (bio-psyko-sosial helse- og sykdomsforståelse).

- Studiet skal være klinisk og kunnskapsbasert med introduksjon av klinisk undervisning allerede 1. studieår. Det skal være langsgående klinisk integrert undervisning gjennom hele studiet som til enhver tid er tilpasset studentenes nivå, og studentene skal veiledes av erfarne leger. Undervisning knyttet til sykehjem skal inngå allerede 1. studieår. Pasientkontakt fra første stund. 
- Medisinstudiet skal utdanne leger til landsdelen. Studiet skal beholde utplasseringsperioden i lokalsykehus og i allmennlegetjenesten. Hele Nord-Norge skal være arena for praksis gjennom bruk av ny teknologi og telemedisin. Ferdighetslaboratoriet skal utnyttes bedre som forberedelse til praksis.

- Den akademiske kompetansen i distriktet gjennom toerstillinger skal styrkes.

- Elektroniske læremidler og nettbasert læring skal tas i bruk i større grad.

- De valgfrie periodene må beholdes, men rammene må bli mer strukturerte, blant annet gjennom målbeskrivelser med konkrete læringsmål og krav til gjennomføringen.


- Tydeligere integrering mellom basalfag, teoretiske fag og klinikk


- Undervisninga må basere seg på å gå fra symptomer til diagnose. Lærebøkene er bygd opp omvendt med utgangspunkt i diagnose for så å gå gjennom symptomene.

- Studiet bør inneholde flere gjennomgående tema som etikk, kulturforståelse, vitenskapelig metodevurdering, kommunikasjon, samarbeid og ledelse og samhandling i helsetjenesten


- Det skal gjennomføres langsgående og regelmessige evalueringer


- Holdninger skal evalueres på linje med kliniske og teoretiske ferdigheter


- Ett semester foreslås engelskspråklig for å stimulere til internasjonal utveksling
